ঢাকা, ১২ জুলাই (শীর্ষ নিউজ ডটকম): সাক্ষী না আসায় আবারো পিছিয়েছে বহুল আলোচিত রমনার বটমূলে বোমা হামলার বিচার কাজ। ঢাকার দ্বিতীয় অতিরিক্ত মহানগর দায়রা জজ আদালতের বিচারক চমন বেগম আগামী ২ আগস্ট পুনরায় সাক্ষীর জন্য দিন ধার্য করেছেন।  এর আগে ৩০ জুন একই কারণে সাক্ষ্য গ্রহণ পিছিয়ে যায়। সাক্ষী না আসার চক্রে বছরাধিককাল ধরেই মামলাটি আটকে আছে বলে আদালত সূত্রে জানা গেছে।  উল্লেখ্য, ২০০১  সালের ১৪ এপ্রিল বটমূলে ছায়ানটের বর্ষবরণ অনুষ্ঠানে ওই বোমা হামলায় ১০ জন নিহত এবং অন্তত ১১ জন আহত ও পঙ্গু হন। এ ঘটনায় বাবুপুরা পুলিশ ফাঁড়ির সার্জেন্ট অমল চন্দ বাদী হয়ে হত্যা এবং বিস্ফোরকদ্রব্য আইনে পৃথক দুটি মামলা করে। ঘটনার প্রায় ৮ বছর পর ২০০৮ সালের ২৯ নভেম্বর মুফতি হ্ন্নানসহ ১৪ জনকে অভিযুক্ত করে আদালতে চার্জশিট দেয় পুলিশের অপরাধ তদন্ত বিভাগ (সিআইডি)। নিষিদ্ধ জঙ্গি সংগঠন হরকাতুল জিহাদ আল ইসলামির (হুজি) নেতা মুফতি আবদুল হান্নানসহ ১৪ নেতা-কর্মী এ দুই মামলার অভিযোগপত্রভুক্ত আসামি।  অপর ১৩ আসামি হলেন- আরিফ  হাসান সুমন, মাওলানা আকবর হোসেন, শাহাদাত উল্লা জুয়েল, মাওলানা আবু তাহের, মাওলানা আব্দুর রউফ, মাওলানা মো. তাজউদ্দিন, মাওলানা সাবি্বর, মাওলানা শওকাত ওসমান ওরফে শেখ ফরিদ, হাফিজ জাহাঙ্গীর আলম, মাওলানা আবু বকর, মুফতি শফিকুর রহমান, হাফেজ মাওলানা ইয়াহিয়া ও মুফতি আব্দুল হাই।  আসামিদের মধ্যে মাওলানা আকবর হোসেন জামিনে আছেন। মুফতি হান্নান, আরিফ হাসান সুমন, শাহাদাত উল্লা জুয়েল, মাওলানা আবু তাহের ও মাওলানা আব্দুর রউফ কারাগারে আটক আছেন। বাকিরা এখনও পলাতক  এদিকে দ্রুত বিচার ট্রাইব্যুনাল আইনে নির্ধারিত ১৩৫  কার্যদিবসের মধ্যে বিচারকাজ নিষ্পত্তি করতে না পারায় মামলাটি গত বছরের ২৪ মে দ্রুত বিচার ট্রাইব্যুনাল থেকে মহানগর দায়রা জজ আদালতে পাঠানো হয়।  (শীর্ষ নিউজ ডটকম/পিসি/টিএইচ/এমএইচ/১৩:২৪ঘ.)